ЧРЕЗ ПРЕДСЕДАТЕЛЯ

НА ОБЩИНСКИ СЪВЕТ-ГРАД РУСЕ

АКАДЕМИК ХРИСТО БЕЛОЕВ

ДО КМЕТА НА ОБЩИНА РУСЕ

Г-Н ПЕНЧО МИЛКОВ

П И Т А Н Е

ОТ ГРУПАТА ОБЩИНСКИ СЪВЕТНИЦИ

„ СДС- ГРАЖДАНИТЕ“

**ПИТАНЕ**

На основание чл. 33, ал. 1, т.4 от Закона за местното самоуправление и местната администрация и чл. 103, ал.2 във връзка с чл. 104 от Правилника за организацията и дейността на Общински съвет - Русе, неговите комисии и взаимодействието им с общинската администрация

**от Галичка Николова,**

**общински съветник в Общински съвет – Русе**

**ОТНОСНО: Проблеми с организацията на движението и паркирането в централна градска част (ЦГЧ)**

**УВАЖАЕМИ ГОСПОДИН МИЛКОВ,**

Благодаря за предоставените ми отговори на въпроси с Ваши вх. Номера №06-01-69/12.03.2024 г. и № 06-01-70/12.03.2024 г. Така предоставена информацията във Вашите отговори, предизвиква допълнителни въпроси, за да можем както ние, така и гражданите на града да си съставят мнение каква инициатива е нужна от Общински съвет Русе за трайно и дългосрочно решение на проблема с режима на движение и паркиране на МПС в ЦГЧ.

По тази причина моля да ми бъде отговорено на следните допълнителни и уточняващи въпроси:

1. Има ли одобряван ПУП за сграда с идентификатор 63427.2.1898.1? Моля за копие от заповедта и графичната част към нея;
2. Има ли одобряван ПУП за отреждане на паркинг върху поземлени имоти с идентификатор 63427.2.827 и 63427.2.908? Моля за копие от заповедта и графичната част към нея;
3. В случай, че поземлени имоти с идентификатор 63427.2.827 и 63427.2.908 са публична общинска собственост, не следва ли с Решение на Общински съвет да се създават каквито и да било зони за паркиране, а не да се ползват в обществена полза при равни условия от всички граждани;
4. Какъв е общият брой паркоместа, разрешени с Протокол №5 от 15.06.2010 г. на Комисията по организация и безопасност на движението. Моля за копие на протокола, тъй като не е публично достъпен;
5. Решението за обозначаване на паркоместа взето с Протокол №5 от 15.06.2010 г. на Комисията по организация и безопасност на движението, не е ли в противоречие с с предхождащите го Решение №500, Пр. №26/25.02.2005 г.; Решение №853, Пр.№41/26.01.2006 г. и Решение №522, Пр. №26/31.03.2009 г. на Общински съвет – Русе. Последните създават правната рамка, както и определят границите на зоните за платено паркиране, а Комисията по организация и безопасност на движението взема решение за ограничаване на паркирането именно в такава зона. Ако това е така, предвижда ли община Русе да коригира съществуващото положение;
6. Цитираната от Вас Наредба №4 от 10.01.2008 г. за правилата и нормите за безопасност и охрана при проектиране, строителство, реконструкция, модернизация и експлоатация на обектите на съдебната власт, регламентира ли по някакъв начин използване на терени публична общинска собственост за целите на охраната или касае само организацията на охраната в обектите и прилежащият им терен;
7. Какъв е очаквания срок за приемане на цитирания от Вас Генерален план за организация на движението (ГПОД), както и сроковете за неговата реализация. Защо в проекта, публикуван на сайта на Община Русе, са запазени съществуващите знаци В27 и В28 от двете страни на сградата на Съдебна палата, без допълнителните табели налични в момента, като същевременно поземлени имоти с идентификатор 63427.2.827 и 63427.2.908 са обозначени за паркиране по правилата на синя зона;
8. През последните 12 месеца, осъществявала ли е Община Русе кореспонденция с ръководствата на ведомствата работещи в Съдебна палата Русе във връзка с въпроси свързани с паркирането около сградата. Ако да, то моля за копия от входящата и ако има изходяща кореспонденция.
9. Какво ограничава община Русе в генерирането на приходи от ремонтираните улици по Оперативна програма Региони в Растеж 2014-2020? Зоната за платено паркиране и преди ремонта е била такава, т.е. когато е кандидатствано по проекта е генерирала някакви приходи. В момента също се генерират приходи от служебни абонаменти, част от които са разрешени и обозначени след приключване на проекта. Ако допуснем, че тези приходи съществено превишат проектните, които не знаем какви са, то каква част ще трябва да се възстанови от тях съгласно условията на договора и Регламента на ЕС? Въпросът е насочен към намирането на начин да се решат наболели проблеми с паркирането, а не да получа аз и останалите общински съветници отговор как няма да стане.

Желая да получа писмен и устен отговор на сесията, която ще се проведе на дата 25 април 2024 година

С уважение:

Галичка Николова

ПК Граждани за общината